เรียนสอบถามคุณครับ มีอากาศหายใจไม่เต็มปอดเหมือนหายใจไม่อิ่ม ต้องสูดอากาศเข้าลึกๆ จนบางครังทำให้เจ็บหน้าอก หรือไม่ก็รอให้หาวจึงจะรู้สึกว่ามีอากาศเต็มปอด ส่งผลให้นอนไม่หลับและก็นอนดึก อาการแบบนี้เป็นมาประมาณ 1-2 ปีแล้วครับ ส่วนมากเป็นช่วงเวลาค่ำตอนจะนอน ไม่ทราบว่าเป็นการของโรคใดหรือไม่ หากจะไปหาต้องไปหาเฉพาะทางด้านใดครับ แนะนำด้วยครับ (ส่วนสูง 173 หนัก 78 อายุ 35 ครับ)ขอบครับ
สวัสดีค่ะ อาการหายใจไม่เต็มปอด ต้องสูดหายใจเข้าลึกๆ เจ็บหน้าอกบ้างดังกล่าวมานั้น อาจจะเกิดจาก การมีการติดเชื้อในปอดหรือหลอดลม เกิดหลังการออกกำลังกายหรือใช้แรงงานหนักๆ โรคหอบหืดและทำให้มีหลอดลมตีบแคบ ภาวะหัวใจวายซึ่งอาจจะมาด้วยเหนื่อย นอนราบไม่ได้ ขาบวม หรือการมีสิ่งแปลกปลอมในทางเดินอาหาร หรืออีกสาเหตุที่เป็นไปได้กรณีเกิดช่วงค่ำๆสัมพันธ์กับมื้ออาหาร อาจจะเกิดจากการมีกรดไหลย้อนทำให้แสบร้อนกลางอก และหายใจไม่สะดวกได้โดยจากอาการที่กล่าวมา ยังคงมีความเป็นไปได้ในหลายระบบค่ะ อาจจะต้องได้รับการตรวจร่างกายจากแพทย์ร่วมด้วย เบื้องต้นแนะนำการพักผ่อน งดการออกแรงหนักๆ ถ้ามีอาการให้รีบนั่งพักในที่ที่มีอากาศถ่ายเทได้ดี หากอาการเป็นมากจนทำให้หายใจไม่ทัน หอบเหนื่อยเยอะ หรือมีหายใจเสียงวี้ด มีไข้ร่วมด้วย ควรไปพบแพทย์เพื่อตรวจเพิ่มเติม อาจจะเป็นแพทย์ทั่วไปก่อนเพื่อคัดกรองเบื้องต้นว่าความผิดปกติน่าจะอยู่ในระบบใดและส่งพบแพทย์เฉพาะทางที่เกี่ยวข้องต่อไป